
Go be go na le pese ye tee fela motseng wa bo Ebei. E be e le ye kgolo ya mmala wa talalerata. E be e na le modumo wa lešata kudu.



Ka letšatši le lengwe mmago Ebei o ile a re,  "Gosasa re tla ya toropong go reka diaparo tša gago tša sekolo."



Ebei o be a thabile kudu. Ba be ba eya go sepela ka pese ye kgolo ye talalerata. Ebei o be a thabile kudu ebile a sa kgone go rabala bošegong bjoo.



Ebei o be a šetše a itokišitše ge mmagwe a eya go mo tsoša.



Ebei le mmagwe ba ile ba leba boemapese. Ba ile ba emela pese ye kgolo ya mmala wa talalerata. Efela pese e ila ya se tle.



Batho ba bangwe le bona ba ile ba fihla boemapese. Ba ile ba ngongorega ka ge pese e latetšwe. "Pese e kae?" ba botšiša.



Ebei o be a tshwenyegile. "Re ka se sa kgona go ya toropong. Nka se sa hwetša diaparo tše diswa tša sekolo," a nagana.



Batho ba bangwe ba ile ba itlhoboga gomme ba boela gae. Eupša Ebei o ile a lla a gana go boela gae. Mmagwe o ile a mo kgothatša. "Re tla leta sebakanyana," a realo.



Morago ga nakwana,  ba ile ba kwa modumo. Ba ile ba bona lerole moyeng. E be e le pese e tšwelela!



Efela pese ye e be e se ye talalerata. E be e se ye kgolo. Pese e be e le ye hubedu le gona e le ye nnyane. Batho bao ba bego ba emetše pese ba ile ba lebelela pese ye. Ba ile ba se namele.



"Namelang! Namelang!" mootledi a goelela. "Nako e re šiile lehono," a realo.



Ebei le mmagwe e be e le bona ba mathomo ba go namela pese. Morago ga nakwana batho ba bangwe le bona ba namela pese yeo ye hubedu ye nnyane.



Ebei o ile a lebelela ka lefasetere. O ile a bona batho ba bantši gona moo boemapese.



Batho ba bantši ba ile ba kitima gore ba sware pese. Efela ba be ba šaletše. Pese e be e tletše. Pese ye hubedu e ile ya leba toropong.



"Na pese ya mmala wa talalerata,  ye kgolo,  e kae?" mmago Ebei a botšiša. "E senyegile," mootledi a fetola. "Re a e lokiša. E tla tla gosasa," a tlatša a realo.



Ebei yena o be a sa tshwenyege ka mmala wa pese. O be a sa tshwenyege ka bogolo bja pese. O be a thabetše fela gore pese ye e ya toropong.

